তথ্যবিবরণী নম্বর : ৫০৫৩

**খাগড়াছড়ি, নারায়ণগঞ্জ, চাঁদপুর, কক্সবাজার, বান্দরবান ও**

**রাঙ্গামাটি জেলায় ই-পাসপোর্ট সেবার উদ্বোধন করেন স্বরাষ্ট্রমন্ত্রী**

খাগড়াছড়ি, ৯ পৌষ (২৪ ডিসেম্বর):

 আজ খাগড়াছড়ি আঞ্চলিক পাসপোর্ট অফিসে খাগড়াছড়ি, নারায়ণগঞ্জ, চাঁদপুর, কক্সবাজার, বান্দরবান ও রাঙ্গামাটি জেলায় ই-পাসপোর্ট সেবার শুভ উদ্বোধন করেন স্বরাষ্ট্রমন্ত্রী আসাদুজ্জামান খান ।

 ই-পাসপোর্ট সেবা কার্যক্রম উদ্বোধন শেষে স্বাস্থবিধি মেনে আয়োজিত অনুষ্ঠানে মন্ত্রী বলেন, ২০০৮ সালে দেশকে ডিজিটাল বাংলাদেশে রূপান্তরের প্রতিশ্রুতি দিয়েছিলেন প্রধানমন্ত্রী শেখ হাসিনা। তারই ধারাবাহিকতায় শেখ হাসিনা ২২ জানুয়ারি, ২০২০ তারিখে এই 'ই-পাসপোর্ট ও স্বয়ংক্রিয় বর্ডার নিয়ন্ত্রণ ব‍্যবস্থাপনা' প্রবর্তন শীর্ষক প্রকল্পের উদ্বোধনের মাধ্যমে দক্ষিণ এশিয়ার প্রথম দেশ হিসেবে ই-পাসপোর্ট সেবা, মুজিব বর্ষের প্রথম উপহার হিসেবে জনগণকে প্রদান করেছেন।

 মন্ত্রী বলেন, উন্নত, সমৃদ্ধ ও আত্মমর্যাদাশীল বাংলাদেশ গঠনের প্রতিশ্রুতির অংশ হিসেবে অভিবাসন সংক্রান্ত এসডিজি অর্জনে সরকার ইমিগ্রেশন ও পাসপোর্ট অধিদপ্তরের সকল কার্যক্রমকে ডিজিটাল কার্যক্রমে রূপান্তরিত করেছে। দেশের অভ‍্যন্তরে ৬৪ টি জেলায় ৭২ টি পাসপোর্ট অফিস, ২৭ টি ইমিগ্রেশন চেকপোস্ট, বিদেশে অবস্থিত ৮০ টি বাংলাদেশ মিশনের পাসপোর্ট ও ভিসা উইং -এর মাধ্যমে পাসপোর্ট, ভিসা ও ইমিগ্রেশন সেবাকে মানুষের দোরগোড়ায় পৌঁছে দেওয়ার ব‍্যবস্থা নেওয়া হয়েছে।

 আসাদুজ্জামান খান আরো বলেন, কোভিড-১৯ এর স্বাস্থ্যঝুঁকি সত্ত্বেও, প্রয়োজনীয় সুরক্ষা বজায় রেখে ধারাবাহিকভাবে দেশব‍্যাপী ই- পাসপোর্ট সম্প্রসারণের কার্যক্রম অব‍্যাহত রয়েছে। ইতোমধ্যে ৬৪ টি আঞ্চলিক পাসপোর্ট অফিস এই সুবিধার আওতায় এসেছে। আজ ৬টি আরপিও এর সংযুক্তির ফলে সর্বমোট ৭০ টি আরপিওতে ই- পাসপোর্ট সুবিধা সম্প্রসারিত হলো। এর মাধ‍্যমে দেশের অভ‍্যন্তরে সকল পাসপোর্ট অফিসে ই- পাসপোর্ট সেবা সম্প্রসারিত হলো।

 পাসপোর্ট নাগরিক অধিকার। পাসপোর্ট পেতে কেউ যাতে কোনো ধরনের হয়রানি বা বাধার সম্মুখীন না হন এবং কোনো অবাঞ্চিত ব‍্যক্তি যেন বাংলাদেশি পাসপোর্ট না পায় তা নিশ্চিত করার জন‍্য কর্মকর্তা কর্মচারীদের নির্দেশ প্রদান করেন। মন্ত্রী বক্তব্যে পাসপোর্ট প্রক্রিয়ায় পুলিশ ভেরিফিকেশন আরও দ্রুত ও স্বচ্ছ করার নির্দেশনাও দেন।

 অনুষ্ঠানে নারায়ণগঞ্জ আঞ্চলিক পাসপোর্ট অফিস থেকে ভার্চ‍ুয়ালি সংযুক্ত থেকে বক্তব্য দেন শামীম ওসমান এমপি, খাগড়াছড়ি আঞ্চলিক পাসপোর্ট অফিসে আরও উপস্থিত ছিলেন কুজেন্দ্র লাল ত্রিপুরা, এমপি; বাসন্তী চাকমা, এমপি; স্বরাষ্ট্র মন্ত্রণালয়ের সুরক্ষা সেবা বিভাগের সচিব মোঃ শহিদুজ্জামান; ইমিগ্রেশন ও পাসপোর্ট অধিদপ্তরের মহাপরিচালক মেজর জেনারেল মোঃ আইয়ুব চৌধুরী এবং ই-পাসপোর্টের প্রকল্প পরিচালক ব্রিগেডিয়ার সাইদুর রহমান খান।

#

অপু/সাহেলা/মোশারফ/আব্বাস/২০২০/২১১০ ঘণ্টা

তথ্যবিবরণী নম্বর : ৫০৫২

**সাবেক প্রতিমন্ত্রী আ খ ম জাহাঙ্গীর হোসাইনের মৃত্যুতে মন্ত্রিপরিষদ সদস্যবৃন্দের শোক**

ঢাকা, ৯ পৌষ (২৪ ডিসেম্বর) :

 বাংলাদেশ আওয়ামী লীগের কেন্দ্রীয় কমিটির সদস্য, ছাত্রলীগের সাবেক সাধারণ সম্পাদক, সাবেক সংসদ সদস্য এবং সাবেক বস্ত্র ও পাট প্রতিমন্ত্রী আ খ ম জাহাঙ্গীর  হোসাইনের মৃত্যুতে গভীর শোক ও দুঃখ প্রকাশ করেছেন কৃষিমন্ত্রী ড. মোঃ আব্দুর রাজ্জাক; আইন বিচার ও সংসদ বিষয়ক মন্ত্রী আনিসুল হক, পরিকল্পনামন্ত্রী এম এ মান্নান; শিল্পমন্ত্রী নূরুল মজিদ মাহমুদ হুমায়ূন; বস্ত্র ও পাটমন্ত্রী গোলাম দস্তগীর গাজী; খাদ্যমন্ত্রী সাধন চন্দ্র মজুমদার; বাণিজ্যমন্ত্রী টিপু মুনশি; সমাজকল্যাণ মন্ত্রী নুরুজ্জামান আহমেদ; মৎস্য ও প্রাণিসম্পদ মন্ত্রী শ ম রেজাউল করিম; ভূমিমন্ত্রী সাইফুজ্জামান চৌধুরী; বিজ্ঞান ও প্রযুক্তি মন্ত্রী স্থপতি ইয়াফেস ওসমান; প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ; পার্বত্য চট্টগ্রাম শান্তিচুক্তি বাস্তবায়ন ও পরিবীক্ষণ কমিটির আহ্বায়ক আবুল হাসানাত আবদুল্লাহ।

 এছাড়াও শোক প্রকাশ করেছেন বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ; সমাজকল্যাণ প্রতিমন্ত্রী মোঃ আশরাফ আলী খান খসরু; নৌপরিবহন প্রতিমন্ত্রী খালিদ মাহ্‌মুদ চৌধুরী; প্রাথমিক ও গণশিক্ষা প্রতিমন্ত্রী মোঃ জাকির হোসেন; আইসিটি প্রতিমন্ত্রী জুনাইদ আহমেদ পলক, পানি সম্পদ প্রতিমন্ত্রী জাহিদ ফারুক, তথ্য প্রতিমন্ত্রী ডা. মোঃ মুরাদ হাসান; গৃহায়ন ও গণপূর্ত প্রতিমন্ত্রী শরীফ আহমেদ; সংস্কৃতি বিষয়ক প্রতিমন্ত্রী কে এম খালিদ; বেসামরিক বিমান পরিবহন ও পর্যটন প্রতিমন্ত্রী মোঃ মাহবুব আলী; মহিলা ও শিশু বিষয়ক প্রতিমন্ত্রী বেগম ফজিলাতুন নেছা এবং পানি সম্পদ উপমন্ত্রী এ কে এম এনামুল হক শামীম।

#

আসলাম/সাহেলা/মোশারফ/আব্বাস/২০২০/২০৫২ ঘণ্টা

তথ্যবিবরণী নম্বর : ৫০৫১

**ক্ষুদ্র মাঝারি শিল্পসহ সর্বক্ষেত্রে উৎপাদনশীলতা বাড়ানোর আহ্বান শিল্পমন্ত্রীর**

নরসিংদী, ৯ পৌষ (২৪ ডিসেম্বর)

 ক্ষুদ্র ও মাঝারি শিল্পসহ সর্বক্ষেত্র উৎপাদনশীলতা বৃদ্ধিতে সমন্বিতভাবে কাজ করতে হবে বলে জানিয়েছেন শিল্পমন্ত্রী নূরুল মজিদ মাহমুদ হুমায়ূন। তিনি বলেন, সরকার দেশে উৎপাদনশীলতা বাড়াতে করোনা মহামারির মাধ্যেও শিল্প ও সেবাখাতে প্রণোদনা প্রদানসহ গুরুত্বপূর্ণ উদ্যোগ গ্রহণ করেছেন। ফলে আমরা অচল অর্থনীতি সচল রাখতে সক্ষম হয়েছি।

 ন্যাশনাল প্রোডাকটিভিটি অর্গানাইজেশন (এনপিও) এর জনবলের সক্ষমতা বৃদ্ধি এবং দেশব্যাপী উৎপাদনশীলতা বিষয় অবহিতকরণ প্রকল্পের আওতায় আজ নরসিংদীর শিশু একাডেমীতে আয়োজিত “উন্নত বাংলাদেশ বিনির্মাণে উৎপাদনশীলতার গুরুত্ব’ শীর্ষক সেমিনারে প্রধান অতিথির বক্তব্যে মন্ত্রী এসব কথা বলেন।

 মন্ত্রী বলেন, ন্যাশনাল প্রোডাকটিভিটি অর্গানাইজেশন (এনপিও) ও জাতীয় ক্ষুদ্র ও কুটির শিল্প সমিতি, বাংলাদেশ (নাসিব) এর যৌথ উদ্যোগে উৎপাদনশীলতা সম্পর্কে জনসাধারণের মধ্যে সচেতনতা সৃষ্টি করতে হবে এবং উৎপাদনশীলতা বৃদ্ধির গুরুত্ব গণমানুষের কাছে পৌঁছাতে হবে, এক্ষেত্রে প্রচার-প্রচারণা বাড়াতে হবে। সম্পদের সীমাবদ্ধতা সত্ত্বেও উৎপাদনশীলতা বৃদ্ধির মাধ্যমে অর্থনৈতিক উন্নয়ন সম্ভব বলে তিনি মন্তব্য করেন।

 মন্ত্রী আরো বলেন, কোভিড-১৯ এর মাঝেও দেশের শিল্প সেবাখাতে উৎপাদন অব্যাহত রয়েছে, যা বিশ্বের অনেক উন্নত দেশের চেয়ে বাংলাদেশের অবস্থান অনেক ভালো। টেকসই অর্থনৈতিক উন্নয়নের পূর্বশর্ত হচ্ছে অধিক উৎপাদনশীলতা ও পণ্যের গুণগতমান ঠিক রাখা। উৎপাদনশীলতা বৃদ্ধিকল্পে সরকার নিরলসভাবে কাজ করছে। সরকার ইতোমধ্যে জাতীয় পর্যায়ে উৎপাদনশীলতা বৃদ্ধির লক্ষ্যে এশিয়ান প্রোডাক্টিভিটি অর্গানাইজেশন (এপিও) এর সহায়তায় এনপিও বাংলাদেশ ন্যাশনাল প্রোডাক্টিভিটি মাস্টার প্ল্যান ২০২১-২০৩০ প্রণয়ন করেছে এবং বাস্তবায়নের জন্য কাজ করে যাচ্ছে।

 নরসিংদীর জেলা প্রশাসক সৈয়দা ফারহানা কাউনাইনের সভাপতিত্বে সেমিনারে বিশেষ অতিথি ছিলেন নাসিব প্রেসিডেন্ট মির্জা নূরুল গণী শোভন সিআইপি ও নরসিংদী জেলা পরিষদের চেয়ারম্যান আবদুল মতিন ভূঞা। এতে স্বাগত বক্তব্য ও মূল প্রবন্ধ উপস্থাপনা করেন এনপিও’র পরিচালক (যুগ্মসচিব) নিশ্চিন্ত কুমার পোদ্দার। নাসিব নরসিংদী জেলা শাখার সভাপতি মোঃ রুস্তম আলী এবং নরসিংদী চেম্বার অব কমার্স এন্ড ইন্ডাস্ট্রি’র সভাপতি মোঃ আলী হোসেন শিশির আলোচনায় অংশ নেন।

#

জাহাঙ্গীর/ফারহানা/রফিকুল/আব্বাস/২০২০/১৯৩৭ ঘণ্টা

তথ্যবিবরণী নম্বর : ৫০৫০

সচিব পর্যায়ে পদোন্নতি পেয়েছেন চার কর্মকর্তা

ঢাকা, ৯ পৌষ (২৪ ডিসেম্বর) :

 অর্থ বিভাগে সংযুক্ত অতিরিক্ত সচিব রমেন্দ্রনাথ বিশ্বাসকে পরিকল্পনা কমিশনের সদস্য (সচিব), স¦াস্থ্য সেবা বিভাগের অতিরিক্ত সচিব মোঃ মোস্তফা কামালকে ভূমি সংস্কার বোর্ডের চেয়ারম্যান (সচিব), জনপ্রশাসন মন্ত্রণালয়ের অতিরিক্ত সচিব মোঃ মোকাম্মেল হোসেনকে বেসামরিক বিমান পরিবহন ও পর্যটন মন্ত্রণালয়ের সচিব এবং ঢাকা বিভাগের বিভাগীয় কমিশনার (অতিরিক্ত সচিব) মোঃ মোস্তাফিজুর রহমানকে ভূমি মন্ত্রণালয়ের সচিব পদে পদোন্নতি দেওয়া হয়েছে।

 জনপ্রশাসন মন্ত্রণালয়ের এক প্রজ্ঞাপনে আজ এ তথ্য জানানো হয়।

#

আব্দুল লতিফ/ফারহানা/মোশারফ/জয়নুল/২০২০/১৯৩০ঘণ্টা

তথ্যবিবরণী নম্বর : ৫০৪৯

**সাবেক প্রতিমন্ত্রী আ খ ম জাহাঙ্গীর হোসাইনের মৃত্যুতে তথ্যমন্ত্রীর শোক**

ঢাকা, ৯ পৌষ (২৪ ডিসেম্বর)

 সাবেক পাট ও বস্ত্র প্রতিমন্ত্রী ও সংসদ সদস্য আ খ ম জাহাঙ্গীর হোসাইনের মৃত্যুতে গভীর শোক ও দুঃখ প্রকাশ করেছেন তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

 আজ আওয়ামী লীগ নেতা আ খ ম জাহাঙ্গীর হোসাইনের প্রয়াণের সংবাদে এক শোকবার্তায় তথ্যমন্ত্রী বলেন, আওয়ামী লীগের দুঃসময়ের আন্দোলন-সংগ্রামে ও বঙ্গবন্ধুর আদর্শ প্রতিষ্ঠায় তাঁর অবদান স্মরণীয় হয়ে থাকবে। ড. হাছান মাহ্‌মুদ প্রয়াতের বিদেহী আত্মার শান্তি কামনা করেন এবং তাঁর শোকসন্তপ্ত পরিবারের সদস্যদের প্রতি গভীর সমবেদনা জানান।

 মন্ত্রী এ সময় আকস্মিক অসুস্থ হয়ে বুধবার রাতে প্রয়াত বাংলাদেশ পথনাটক পরিষদের সভাপতি নাট্যকার মান্নান হীরার বিদেহী আত্মার শান্তি কামনা করেন এবং তাঁর শোকাহত স্বজনদের প্রতি গভীর সমবেদনা জানান।

#

আকরাম/ফারহানা/রফিকুল/সেলিম/২০২০/১৮৪৫ ঘণ্টা

তথ্যবিবরণী নম্বর : ৫০৪৮

**ডাকটিকিটের বৈচিত্র্য আনতে মন্ত্রীর নির্দেশ**

ঢাকা, ৯ পৌষ (২৪ ডিসেম্বর) :

 ডাক ও টেলিযোগাযোগ মন্ত্রী মোস্তাফা জব্বার বলেছেন, ডাকটিকিটের মাধ্যমে, ব্যক্তিত্ব, ইতিহাস, ঐতিহ্য, সংস্কৃতি, জীবনবোধ, প্রত্নতাত্বিক বৈশিষ্ট্য তুলে ধরা হবে। ইতিহাসে অনেক বিখ্যাত জনের নাম অগোচরে থেকে যায়। ডাকটিকিটে বিখ্যাতজনের ছোট একটি কর্ম তুলে ধরতে পারলে নতুন প্রজন্ম তার ইতিহাস খুঁজে বের করবে। তিনি ডাকটিকিটের বৈচিত্র্য আনতে যথাযথ উদ্যোগ গ্রহণের জন্য ডাক অধিদপ্তরকে নির্দেশ প্রদান করেন।

 মন্ত্রী আজ ঢাকায় ডাকভবনে বাংলাদেশ ফিলাটেলিক এসোসিয়েশন আয়োজিত ‘বঙ্গবন্ধু ও বাংলাদেশ’ শীর্ষক শিশু কিশোর চিত্রাঙ্কন প্রতিযোগিতায় বিজয়ীদের মধ্যে পুরস্কার বিতরণী অনুষ্ঠানে প্রধান অতিথির বক্তৃতাকালে এই নির্দেশনা প্রদান করেন।

 মন্ত্রী বলেন, কিউআরকোডের মাধ্যমে প্রকাশিত ডাকটিকিটের সংক্ষিপ্ত বর্ণনা যাতে ডিজিটাল ডিভাইসে পড়া যায় সেই ব্যবস্থা করতে হবে। এতে ডাকটিকিটের গুরুত্ব বহুগুণ বেড়ে যাবে। তিনি বলেন, অদ্যাবধি প্রকাশিত ডাকটিকিট ধারাবাহিকভাবে পর্যবেক্ষণ করলে আর্কাইভে সংরক্ষিত তথ্যের চেয়ে বেশি তথ্য উঠে আসবে। মন্ত্রী জাতির পিতা বঙ্গবন্ধুর জন্মশতবার্ষিকী উপলক্ষে প্রকাশিত শত ছবি সংবলিত ডাক অধিদপ্তর প্রকাশিত এলবামের মাধ্যমে ইতিহাসকে জীবন্ত করে তোলা হয়েছে বলে উল্লেখ করেন।

 ফিলাটেলিক এসোসিয়েশন অভ্ বাংলাদেশের সভাপতি বীর মুক্তিযোদ্ধা হাবিবুল আলম বীর প্রতীকের সভাপতিত্বে অনুষ্ঠানে ডাক ও টেলিযোগাযোগ বিভাগের সচিব মোঃ আফজাল হোসেন, ডাক অধিদপ্তরের মহাপরিচালক মোঃ সিরাজ উদ্দিন এবং ফিলাটেলিক এসোসিয়েশনের সেক্রেটারি আনোয়ারুল কাদির বক্তৃতা করেন।

 পরে মন্ত্রী এ উপলক্ষে একটি স্মারক ডাকটিকিট ও উদ্বোধনী খাম অবমুক্ত করেন।

#

শেফায়েত/ফারহানা/রফিকুল/জয়নুল/২০২০/১৯১০ঘণ্টা

তথ্যবিবরণী নম্বর : ৫০৪৭

**রপ্তানিপণ্য বহুমুখীকরণে বাণিজ্য মন্ত্রণালয়**

**সাড়ে চারশত কোটি টাকা ব্যয়ে চারটি প্রকল্প বাস্তবায়ন করছে**

ঢাকা, ৯ পৌষ (২৪ ডিসেম্বর) :

 বাণিজ্য সচিব ড. মোঃ জাফরউদ্দিন বলেছেন, বাণিজ্য মন্ত্রণালয় ইসিফোরজে প্রকল্পের মাধ্যমে রপ্তানিপণ্য বহুমুখীকরণে বৈচিত্র্যতা, মান ও উৎকর্ষতা সাধনের জন্য যুগোপযোগী আধুনিক প্রযুক্তি ব্যবহারের উদ্দেশ্যে ৪টি টেকনোলজি সেন্টার নির্মাণ করতে যাচ্ছে। বঙ্গবন্ধু শেখ মুজিব শিল্পনগর, মিরশরাই, চট্টগ্রামে বিশ্বমানের টেকনোলজি সেন্টার নির্মাণের জন্য বেজার কাছ থেকে ১০ একর জমি বুঝে পাওয়া গিয়েছে। বঙ্গবন্ধু হাই-টেক সিটি কর্তৃপক্ষ ইসিফোরজে প্রকল্পের কাছে ৪ দশমিক শূন্য ৪ একর জমি হস্তানন্তর করেছে, বাকী দু’টোর জমিও পাওয়া যাবে। এই প্রকল্পের অধীনে, সাড়ে চারশত কোটি টাকা ব্যয়ে ৪টি আন্তর্জাতিক মানের প্রযুক্তি কেন্দ্র নির্মাণ করা হবে।

 বাণিজ্যসচিব আজ চট্টগ্রামের মিরশরাইয়ে বাংলাদেশ অর্থনৈতিক অঞ্চলের সম্মেলন কক্ষে বেজা কর্তৃক বাণিজ্য মন্ত্রণালয়ের ইসিফোরজে প্রকল্পের কাছে ১০ একর জমি হস্তান্তর অনুষ্ঠানে প্রধান অতিথির বক্তৃতায় এসব কথা বলেন।

 উল্লেখ্য, প্রকল্পের সাড়ে চারশত কোটি টাকার মধ্যে বিশ্বব্যাংকের সহায়তা ৩১৮ কোটি টাকা এবং বাংলাদেশ সরকার ১৩২ কোটি টাকা ব্যয় করছে। অনুষ্ঠানে বেজার পক্ষ থেকে বাণিজ্য সচিবের কাছে আনুষ্ঠানিক ভাবে উল্লিখিত জমি হস্তান্তর করা হয়।

 বাণিজ্য মন্ত্রণালয়ে ইসিফোরজে প্রকল্পের প্রকল্প পরিচালক এবং বাণিজ্য মন্ত্রণালয়ের অতিরিক্ত সচিব (রপ্তানি) মোঃ ওবায়দুল আজমের সভাপতিত্বে অনুষ্ঠানে বেজার যুগ্ম সচিব মোঃ মনিরুজ্জামান বক্তব্য রাখেন।

#

বকসী/ফারহানা/রফিকুল/জয়নুল/২০২০/১৮৫০ঘণ্টা

তথ্যবিবরণী নম্বর : ৫০৪৬

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ৯ পৌষ (২৪ ডিসেম্বর)

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১৩ হাজার ২২৭ জনের নমুনা পরীক্ষা করে ১ হাজার ২৩৪ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৫ লাখ ৬ হাজার ১০২ জন।

 গত ২৪ ঘণ্টায় ১৯ জন-সহ এ পর্যন্ত ৭ হাজার ৩৭৮ জন এ রোগে মৃত্যুবরণ করেছেন।

 করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৪ লাখ ৪৬ হাজার ৬৯০ জন।

#

দলিল/ফারহানা/রফিকুল/সেলিম/২০২০/১৮১০ ঘণ্টা

তথ্যবিবরণী নম্বর : ৫০৪৫

**দায়িত্বশীল সাংবাদিকতা অভিবাসন খাতকে সমৃদ্ধ করবে**

 **-- প্রবাসী কল্যাণ মন্ত্রী**

**ঢাকা, ৯** পৌষ **(২৪** ডিসেম্বর**) :**

 প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ বলেছেন, দায়িত্বশীল সাংবাদিকতা অভিবাসন খাতকে সমৃদ্ধ করবে। তিনি বলেন, জনগণকে সচেতন করার ক্ষেত্রে সবচেয়ে বেশি গুরুত্বপূর্ণ ভুমিকা পালন করে সংবাদমাধ্যম। সচেতনতা তৈরির কাজটি কোনোভাবেই মিডিয়া ছাড়া সম্ভব নয়। মিডিয়াই হলো মূল চালিকা শক্তি, যাদের মাধ্যমে জনগণকে অভিবাসন বিষয়ে সচেতন করা সম্ভব।

 আজ ঢাকায় ব্র্যাক সেন্টারে আয়োজিত এক অনুষ্ঠানে প্রধান অতিথির বক্তৃতায় মন্ত্রী এ কথা বলেন। এ সময় ইউরোপিয়ান ইউনিয়ন বাংলাদেশ’র হেড অভ্‌ কোঅপারেশন মাউরিজিও কিয়ান, আন্তর্জাতিক অভিবাসন সংস্থার (আইওএম) বাংলাদেশের চিফ অভ্‌ মিশন গিওরগি গিগাওরি, ব্র্যাকের নির্বাহী পরিচালক আসিফ সালেহ, সিনিয়র ডিরেক্টর কেএমএম মোর্শেদ এবং মাইগ্রেশন প্রোগ্রামের প্রধান শরিফুল হাসান বক্তব্য রাখেন।

 সাংবাদিকতার মাধ্যমে বাংলাদেশের অভিবাসন খাতে গুরুত্বপূর্ণ ভুমিকা রাখায় এ বছর ‘মাইগ্রেশন মিডিয়া অ্যাওয়ার্ড’ পেয়েছেন ১৩ সাংবাদিক এবং ১টি প্রতিষ্ঠান। প্রত্যেক বিজয়ীকে পুরস্কার হিসেবে একটি ক্রেস্ট, স্বীকৃতির সনদ এবং পুরস্কারের অর্থমূল্যের চেক প্রদান করা হয়।

 উল্লেখ্য, অভিবাসন খাতে সাংবাদিকতাকে স্বীকৃতি দিতে ২০১৫ সাল থেকে ইউরোপিয়ান ইউনিয়নের অর্থায়নে আইওএম বাংলাদেশ এবং ব্র্যাকের অংশীদারত্বের ভিত্তিতে এই পুরস্কার প্রবর্তন করে ব্র্যাক।

#

রাশেদুজ্জামান/ফারহানা/রফিকুল/সেলিম/২০২০/১৮২০ ঘণ্টা

তথ্যবিবরণী নম্বর : ৫০৪৪

**ওটিটি’র পর আসছে টিআরপি নীতিমালা কমিটি**

ঢাকা, **৯** পৌষ **(২৪** ডিসেম্বর**) :**

 ওটিটি বা ইন্টারনেট প্ল্যাটফর্মে কন্টেন্ট প্রদর্শন সংক্রান্ত নীতিমালা প্রণয়নে কমিটি গঠনের পর এবার টেলিভিশন রেটিং পয়েন্ট বা টিআরপি নির্ধারণ প্রক্রিয়ার বিষয়ে কমিটি গঠন করা হবে, জানিয়েছেন তথ্যমন্ত্রী ড. হাছান মাহ্‌মুদ।

 আজ সচিবালয়ে তথ্য মন্ত্রণালয়ের সভাকক্ষে সাংবাদিকদের সাথে মতবিনিময়কালে আগামী সপ্তাহনাগাদ এই কমিটি গঠন চূড়ান্ত হবে বলে জানান মন্ত্রী।

 ওটিটি প্ল্যাটফর্ম দেশ, সমাজ তথা বৈশ্বিক বাস্তবতা এবং সহজে ব্যবহারযোগ্য হওয়ায় এর সাথে মানুষের সংযোগ ক্রমাগত বাড়ছে উল্লেখ করে তথ্যমন্ত্রী বলেন, ‘আমাদের উদ্দেশ্য এই প্ল্যাটফর্মকে বাধাগ্রস্ত করা নয় বরং প্রতিবন্ধকতাগুলো দূর করা। বিভিন্ন অনেক সময় ওটিটি প্ল্যাটফর্মের কিছু কিছু কন্টেন্টের কারণে রাষ্ট্র ও সমাজের স্থিতি বিনষ্টের উপক্রম হতে দেখা গেছে। ভারতে এমন হওয়ার পর সেদেশের সরকার প্রজ্ঞাপন জারি করছে যে, ওটিটি প্ল্যাটফর্মের সমস্ত কন্টেন্ট একটি নীতিমালার ভিত্তিতে এক ধরণের সেন্সরের মাধ্যমে যেতে হবে।’

 ড. হাছান বলেন, ‘আমরা ঠিক সেভাবে করতে চাই না। ওটিটি প্ল্যাটফর্মে প্রদর্শিত কন্টেন্টগুলো আমাদের কৃষ্টি, সংস্কৃতি, ঐতিহ্য ও মূল্যবোধের সাথে সামঞ্জস্যপূর্ণ হওয়ার বিষয়ে আমরা বিভিন্ন অংশীজনের সাথে বৈঠক করেছি। সমস্ত কন্টেন্ট সেন্সরের মাধ্যমে যেতে হলে প্রতিবন্ধকতা তৈরি হবে এবং একাজের জন্য যে লোকবলের প্রয়োজন, সেটিও সহজসাধ্য নয়। এজন্য একটি নীতিমালার প্রয়োজন, যার ব্যত্যয় হলে আইনগত ব্যবস্থা নেয়া যায়। সেটিই দেশের মানুষ ও অংশীজনদের কাম্য। সেকারণেই এ বিষয়ে নীতিমালা প্রণয়নে তথ্য মন্ত্রণালয়ের অতিরিক্ত সচিব (সম্প্রচার) এর নেতৃত্বে সরকারি-বেসরকারি অংশীজনদের নিয়ে ১৫ সদস্যবিশিষ্ট একটি কমিটি গঠন করা হয়েছে।’

 টিআরপি বিষয়ে মন্ত্রী বলেন, ‘আমরা ইতিপূর্বেও বলেছি, টিআরপি নির্ধারণে বিরাট অসামঞ্জস্য আছে। রাষ্ট্রীয় অনুমতি ছাড়া কোনো বেসরকারি সংস্থা টিআরপি দেয়ার কোনো এখতিয়ার রাখে না। সুতরাং এটি নিয়ম-নীতির মধ্যে আসা প্রয়োজন। অনেক সময় দেখা যায়, যে টেলিভিশন মানুষ দেখে না, সেই টিভি টিআরপিতে অনেক উপরে। ভারতসহ বিভিন্ন দেশে টিআরপি নির্ধারণ পদ্ধতি নিয়ে আমরা পর্যালোচনা ও পরীক্ষা-নিরীক্ষা করেছি। টিআরপি নির্ধারণ কৌশল প্রণয়নের জন্য আগামী সপ্তাহে অংশীজনদের নিয়ে আমরা একটি কমিটি গঠন করে দেব। সেই কমিটিই নির্ধারণ করবে কিভাবে টিআরপি নির্ধারিত হবে।

 ‘আপনারা জানেন যে, ক্যাবল সংযোগে আগে টেলিভিশনের ক্রম ঠিক ছিল না, সেই ক্রম প্রতিষ্ঠিত হয়েছে এবং সেটি মানা হচ্ছে; টিআরপির ক্ষেত্রেও নানাধরণের অসংগতি লক্ষ্য করা যায় এবং কিভাবে টিআরপি নির্ধারণ হয় সে নিয়েও অনেক প্রশ্ন অনেকে উপস্থাপন করে, যেগুলোর নিরসন হওয়া প্রয়োজন’ উল্লেখ করেন তথ্যমন্ত্রী।

করোনার দ্বিতীয় ঢেউও সফলভাবে মোকাবিলা করছে সরকার

 সাংবাদিকদের সাথে মতবিনিময়কালে মির্জা ফখরুল ইসলামের ‘সরকার করোনা নিয়ন্ত্রণে ব্যর্থ’ এ মন্তব্যের জবাবে তথ্যমন্ত্রী ও আওয়ামী লীগের যুগ্মসাধারণ সম্পাদক বলেন, ‘সরকার করোনা নিয়ন্ত্রণ করার ক্ষেত্রে আশপাশের দেশগুলো থেকে অনেক বেশি সফল। জনগণ স্বাস্থ্যবিধি মেনে চললে, সবার সম্মিলিত প্রচেষ্টা যদি অব্যাহত থাকে, তবে করোনার দ্বিতীয় ঢেউও আমরা প্রথম ঢেউয়ের মতো সঠিকভাবে মোকাবিলা করতে পারবো বলে আশা করছি।’

 ‘মির্জা ফখরুল সাহেবরা এই করোনার মহামারি শুরু থেকে দশ মাসের মধ্যে জনগণের পাশে দাঁড়াননি, আর আমাদের দলের ত্রাণ ও সমাজকল্যাণ কমিটির পক্ষ থেকে উপজেলা পর্যায় পর্যন্ত মানুষের কাছে মাস্কসহ স্বাস্থ্য সুরক্ষা সামগ্রী এবং সরকার ও দলের পক্ষ থেকে ত্রাণ বিতরণ করা হয়েছে’ উল্লেখ করে মন্ত্রী বলেন, ‘মির্জা ফখরুল সাহেবরা তো বলেছিলেন, করোনা মহামারিতে রাস্তায় রাস্তায় লাশ পড়ে থাকবে, হাসপাতালে রোগী ভর্তি হতে পারবে না। স্রষ্টার কৃপায় আর সরকারের প্রচেষ্টায় তাদের শঙ্কা-আশঙ্কাগুলো ভুল প্রমাণিত হয়েছে।’

 ড. হাছান এ সময় প্রশ্নের জবাবে আরো বলেন, ‘মির্জা ফখরুল সাহেব বলছেন দেশকে পৃথিবী থেকে বিচ্ছিন্ন করে দেয়ার জন্য। আর বাস্তবতা হচ্ছে করোনা ভাইরাসের নতুন রূপটি ছড়ানোর কারণে যখন আশপাশের দেশগুলো যুক্তরাজ্যের সাথে বিমান ও সড়ক যোগাযোগ বন্ধ করেছে, তখন ইউরোপীয় ইউনিয়নের পক্ষ থেকে গতকাল সেটি না করার জন্য এবং যোগাযোগ পুণস্থাপন করার জন্য আহ্বান জানানো হয়েছে।’

#

আকরাম/ফারহানা/রফিকুল/সেলিম/২০২০/১৮৩০ ঘণ্টা

তথ্যবিবরণী নম্বর : ৫০৪৩

**বীরশ্রেষ্ঠ মুন্সী আব্দুর রউফের স্মৃতিবিজড়িত এলাকা রক্ষায় ৬শ' কোটি টাকার প্রকল্প প্রক্রিয়াধীন**

 **-- পানি সম্পদ প্রতিমন্ত্রী**

ফরিদপুর,  **৯** পৌষ **(২৪** ডিসেম্বর**) :**

 পানি সম্পদ প্রতিমন্ত্রী জাহিদ ফারুক বলেছেন, 'জাতির বীর সন্তান বীরশ্রেষ্ঠ মুন্সী আব্দুর রউফ স্মৃতিবিজড়িত মধুখালী উপজেলার সালামতপুর এলাকার নদী ভাঙ্গন রক্ষায় ৬০০ কোটি টাকার একটি প্রকল্প মন্ত্রণালয়ে প্রক্রিয়াধীন আছে। আগামী ৫-৬ মাসের মধ্যেই এখানে কাজ শুরু হবে। এ বছরে বারবার বন্যার আঘাতে এখানে নদীর তীরের অনেক ক্ষয়ক্ষতি হয়েছে।’

 আজ ফরিদপুরের মধুখালী উপজেলার সালামতপুর গ্রামে বীরশ্রেষ্ঠ মুন্সী আব্দুর রউফের বাড়িসংলগ্ন নদী ভাঙ্গন এলাকা পরিদর্শনকালে প্রতিমন্ত্রী এসব কথা বলেন।

 এর আগে সকালে ফরিদপুর নদী গবেষণা ইনস্টিটিউটে কর্মকর্তাদের সাথে এক মতবিনিময় সভায় অংশগ্রহণ করে প্রধান অতিথির বক্তব্যে প্রতিমন্ত্রী বলেন, দেশের গবেষণার কাজগুলো বিশ্বমানের। যেকোন দেশের তুলনায় ভালো। দেশকে নানা দিক থেকে সফল করে তোলার লক্ষ্যে সকলকে একসাথে কাজ করে যেতে হবে। সকলের মধ্যে যে মেধা আছে তা কাজে লাগিয়ে দেশের উন্নতিতে অগ্রণী ভূমিকা পালন করতে হবে।

 নদী গবেষণা ইনস্টিটিউটের মহাপরিচালক আলিম উদ্দিনের সভাপতিত্বে এতে বক্তব্য রাখেন পানি সম্পদ মন্ত্রণালয়ের অতিরিক্ত সচিব রোকন উদ দৌলা। অনুষ্ঠানে নদী গবেষণা ইনস্টিটিউটের বৈজ্ঞানিক কর্মকর্তা স্বপন কুমার দাস নদী গবেষণা ইনস্টিটিউটের বিভিন্ন কাজ ডিসপ্লের মাধ্যমে মনিটর এ প্রদর্শন করেন। অনুষ্ঠানে বিশেষ অতিথি ছিলেন ফরিদপুরের জেলা প্রশাসক অতুল সরকার, পুলিশ সুপার আলিমুজ্জামান, ফরিদপুর জেলা পরিষদের চেয়ারম্যান এডভোকেট শামসুল হক ভোলা, ফরিদপুর সদর উপজেলা চেয়ারম্যান আব্দুর রাজ্জাক মোল্লা প্রমুখ।

#

আসিফ/ফারহানা/রফিকুল/সেলিম/২০২০/১৭৩০ ঘণ্টা

তথ্যবিবরণী নম্বর : ৫০৪২

**সরকার ১৪শ’ এর অধিক ডিজিটাল সেবা জনগণের কাছে পৌঁছে দিয়েছে**

 **-- আইসিটি প্রতিমন্ত্রী**

ঢাকা, ৯ পৌষ (২৪ ডিসেম্বর) :

 তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক বলেছেন, বর্তমান সরকার ১৪০০ এর অধিক ডিজিটাল সেবা জনগণের কাছে পৌঁছে দিয়েছে। বর্তমানে ৬ হাজার ডিজিটাল ডেলিভারি সেন্টারের মাধ্যমে প্রতি মাসে ৬ মিলিয়ন মানুষ ডিজিটাল সেবা পাচ্ছে উল্লেখ করে তিনি বলেন কম সময়ে, কম খরচে এবং হয়রানি মুক্তভাবে দ্রুততার সাথে গুণগত মানসম্পন্ন সেবা নিশ্চিতে সরকার কাজ করছে।

 প্রতিমন্ত্রী আজ বাংলাদেশের স্টার্টআপদের জ্ঞান ও দক্ষতা বৃদ্ধির পাশাপাশি দেশের স্টার্টআপ ইকোসিস্টেম বিকশিত করার লক্ষ্যে বাংলাদেশ-দক্ষিণ কোরিয়া যৌথভাবে আয়োজিত ‘আইডিয়াথন’ প্রতিযোগিতার সমাপনী ও পুরস্কার বিতরণী অনুষ্ঠানে প্রধান অতিথির বক্তৃতায় এসব কথা বলেন।

 প্রতিমন্ত্রী বলেন, সরকার বিগত ১২ বছরে দেশের যথাযথ ডিজিটাল অবকাঠামো গড়ে তোলার কারণে করোনা পরিস্থিতিতেও দেশের অর্থনীতি সচল রয়েছে এবং জিডিপি গ্রোথ ৫ দশমিক ২৮ শতাংশ ধরে রাখা সম্ভব হয়েছে। এছাড়া শিক্ষা, স্বাস্থ্য, কৃষি, বিনোদন, সরবরাহ ব্যবস্থাসহ বিচারিক কাজ সচল ছিল। তিনি বলেন, মুজিববর্ষে আইসিটি বিভাগ ১০০টি উদ্যোগসহ বিভিন্ন কর্মসূচি গ্রহণ ও বাস্তবায়ন করে চলেছে। এর মধ্যে বর্তমান ও ভবিষ্যৎ প্রজন্মের জন্য ‘আইডিয়াথন’ একটি গুরুত্বপূর্ণ উদ্যোগ।

 আইডিয়া প্রকল্পের প্রকল্প পরিচালক সৈয়দ মজিবুল হকের সভাপতিত্বে অন্যান্যের মধ্যে বক্তব্য রাখেন আইসিটি বিভাগের সিনিয়র সচিব এন এম জিয়াউল আলম, বাংলাদেশে নিযুক্ত দক্ষিণ কোরিয়ার রাষ্ট্রদূত লি জ্যাং-কিউন, বাংলাদেশ কম্পিউটার কাউন্সিলের নির্বাহী পরিচালক পার্থপ্রতিম দেব, স্টার্টআপ বাংলাদেশ লিমিটেডের ব্যবস্থাপনা পরিচালক টিনা এফ জাবিন এবং বেসিস’র সভাপতি সৈয়দ আলমাস কবীর।

 চূড়ান্ত এ প্রতিযোগিতায় ৩০টি দল অংশগ্রহণ করে। বিচারক মণ্ডলীর নির্বাচন শেষে সেরা ৫টি স্টার্টআপকে বিজয়ী হিসেবে ঘোষণা করা হয়। বিজয়ীদলগুলো হল- ছবির বাক্স, কৃষিয়ান, চার ছক্কা লিমিটেড, এএনটিটি রোবোটিক্স লিমিটেড ও রক্ষী লিমিটেড। উল্লেখ্য, বিজয়ী স্টার্টআপরা দক্ষিণ কোরিয়াতে ৬ মাসের বিশেষ প্রশিক্ষণ, ইনকিউবেশন, ফান্ডিং, আন্তর্জাতিক পেটেন্টসহ বিভিন্ন সুবিধা পাবে। পরে প্রতিমন্ত্রী বিজয়ীদের হাতে পুরস্কার তুলে দেন।

#

শহিদুল/ফারহানা/রফিকুল/জয়নুল/২০২০/১৮১০ঘণ্টা

তথ্যবিবরণী নম্বর : ৫০৪১

**বিমানবন্দরের নিরাপত্তা নিয়ে কোনো আপস নয়**

 **-- বিমান প্রতিমন্ত্রী**

**ঢাকা, ৯** পৌষ **(২৪** ডিসেম্বর**) :**

 বেসামরিক বিমান পরিবহন ও পর্যটন প্রতিমন্ত্রী মোঃ মাহবুব আলী বলেছেন, বিমানবন্দরের নিরাপত্তা নিয়ে কোনো আপস নয়। বিমানবন্দরে নিরাপত্তার সাথে দেশের ভাবমূর্তি জড়িত। বিমানবন্দরে কর্মরত সকল সংস্থার কর্মীদের বিমানবন্দর ও যাত্রীদের নিরাপত্তা নিশ্চিতে আন্তরিকভাবে কাজ করতে হবে। বিমানবন্দরের নিরাপত্তায় বিঘ্ন সৃষ্টির চেষ্টাকারীকে কোনো প্রকার ছাড় প্রদান করা হবে না।

 প্রতিমন্ত্রী আজ হযরত শাহজালাল আন্তর্জাতিক বিমানবন্দরে অনুষ্ঠিত ‘নিরাপত্তা মহড়া-২০২০’ এ প্রধান অতিথির বক্তব্য প্রদানকালে এসব কথা বলেন।

 প্রতিমন্ত্রী বলেন, দেশের সকল বিমানবন্দরের আন্তর্জাতিক মানের নিরাপত্তা নিশ্চিতকরণের কার্যক্রম চলমান রয়েছে। দেশের প্রধান বিমানবন্দর হিসেবে হযরত শাহজালাল আন্তর্জাতিক বিমানবন্দরে নিরাপত্তা ব্যবস্থার উন্নয়নে বডি স্ক্যানার, এক্সপ্লোসিভ ডিটেকটিভ সিস্টেম, ডুয়েল ভিউ এক্সরে মেশিন, ওয়াক থ্রু মেটাল ডিটেক্টর ও আন্ডার ভেহিকেল সার্ভেইলেন্স সিস্টেমসহ নানান আধুনিক নিরাপত্তা সরঞ্জাম স্থাপন করা হয়েছে। বর্তমানে এই বিমানবন্দরের নিরাপত্তা ব্যবস্থা পূর্বের যেকোনো সময় থেকে অনেক বেশি উন্নত।

 মাহবুব আলী জানান, যুক্তরাজ্যের কোভিড-১৯ পরিস্থিতি গভীরভাবে পর্যবেক্ষণ করা হচ্ছে। বেসামরিক বিমান পরিবহন ও পর্যটন, স্বাস্থ্য, স্বরাষ্ট্র ও পররাষ্ট্র মন্ত্রণালয়সহ রাষ্ট্রের সর্বোচ্চ পর্যায় পর্যন্ত বিষয়টি নিয়ে গভীরভাবে চিন্তাভাবনা করছেন। বিমানসহ বিভিন্ন এয়ারলাইন্সের মাধ্যমে যুক্তরাজ্য হতে আগত যাত্রীদের আলাদাভাবে বিমানবন্দরে ব্যবস্থাপনা করা হচ্ছে। কোভিড নেগেটিভ সনদ থাকলেও সন্দেহভাজন যাত্রীদের কোয়ারেন্টাইনে নিয়ে সেখানে পুনরায় কোভিড-১৯ পরীক্ষা ও গভীর পর্যবেক্ষণ করা হচ্ছে। এই বিষয় নিয়ে স্বাস্থ্য, স্বরাষ্ট্র ও পররাষ্ট্র মন্ত্রণালয়ের সাথে যোগাযোগ রক্ষা করে কার্যক্রম চলছে। পরবর্তী সিদ্ধান্ত না আসা পর্যন্ত আপাতত যুক্তরাজ্যের সাথে বিমান যোগাযোগ চালু থাকবে তবে ভবিষ্যতে প্রয়োজন হলে তা বন্ধ করা হবে।

 আন্তর্জাতিক বেসামরিক বিমান চলাচল কর্তৃপক্ষের বিধি অনুযায়ী প্রতি দুই বছর পর পর বিমানবন্দরসমূহের নিরাপত্তা মহড়া আয়োজনের বাধ্যবাধকতা থেকে আজকের এই মহড়া আয়োজন করা হয়। হযরত শাহজালাল আন্তর্জাতিক বিমানবন্দরের পরিচালক গ্রুপ ক্যাপ্টেন এ এইচ এম তৌহিদুল আহসানের পরিচালনায় নিরাপত্তা মহড়ায় বাংলাদেশ বেসামরিক বিমান চলাচল কর্তৃপক্ষ, এভিয়েশন সিকিউরিটি ফোর্স, বাংলাদেশ বিমান বাহিনী, বাংলাদেশ সেনাবাহিনী, ঢাকা মেট্রোপলিটন পুলিশ, র‍্যাব, এপিবিএন, বিমান বাংলাদেশ এয়ারলাইন্স, স্বাস্থ্য বিভাগসহ বিমানবন্দরে কর্মরত অন্যান্য আরো প্রতিষ্ঠান অংশগ্রহণ করে।

 নিরাপত্তা মহড়ায় উপস্থিত ছিলেন বিমান বাহিনীর সহকারি প্রধান এয়ার ভাইস মার্শাল মোঃ আবুল বাশার, বাংলাদেশ বেসামরিক বিমান চলাচল কর্তৃপক্ষের চেয়ারম্যান এয়ার ভাইস মার্শাল মোঃ মফিদুর রহমান, বাংলাদেশ বিমান বাহিনীর বঙ্গবন্ধু ঘাঁটির এয়ার অধিনায়ক এয়ার ভাইস মার্শাল সাঈদ হোসেন প্রমুখ।

#

তানভীর/ফারহানা/রফিকুল/সেলিম/২০২০/১৭০০ ঘণ্টা

তথ্যবিবরণী নম্বর : ৫০৪০

**দেশের ৭৩৪ যুব সংগঠনকে তিন কোটি টাকার অনুদান দিয়েছে যুব ও ক্রীড়া মন্ত্রণালয়**

**ঢাকা, ৯** পৌষ **(২৪** ডিসেম্বর**) :**

 আজ সচিবালয়ে যুব ও ক্রীড়া মন্ত্রণালয়ের উদ্যোগে মন্ত্রণালয়ের সম্মেলন কক্ষে ২০১৯-২০ অর্থবছরে আর্ত-কর্মসংস্হান সৃষ্টি ও দারিদ্র্য বিমোচনে সফল কর্মকাণ্ডের স্বীকৃতিস্বরূপ দেশের ৭৩৪টি যুব সংগঠনের মধ্যে তিন কোটি টাকার অনুদান বিতরণ কার্যক্রমের উদ্বোধন করা হয়েছে। অনুষ্ঠানে প্রধান অতিথি হিসেবে উপস্থিত থেকে যুব সংগঠনসমূহের মধ্যে অনুদানের চেক বিতরণ করেন যুব ও ক্রীড়া প্রতিমন্ত্রী মোঃ জাহিদ আহসান রাসেল।

 প্রতিমন্ত্রী বলেন, শিক্ষা, সংস্কৃতি, সমাজসেবা, জনসচেতনতামূলক কার্যক্রমসহ সব ধরনের সামাজিক উন্নয়নে দেশের যুব সংগঠনসমূহ অগ্রণী ভূমিকা পালন করে থাকে। দেশের যে কোনো দুর্যোগময় মুহুর্ত এমনকি করোনার কঠিন দুঃসময়েও যুব সংগঠনসমূহ গুরুত্বপূর্ণ ভূমিকা পালন করেছে। যুব সংগঠনসমূহকে আরো বেশি গতিশীল ও কার্যকর করে গড়ে তুলতে প্রতিবছরের ন্যায়ে এবছরও মন্ত্রণালয়ের পক্ষ থেকে দেশের ৭৩৪টি যুব সংগঠনের মধ্যে তিন কোটি টাকার অনুদান প্রদান করা হয়েছে।

 যুব ও ক্রীড়া সচিব মোঃ আখতার হোসেনের সভাপতিত্বে স্বাগত বক্তব্য প্রদান করেন যুব উন্নয়ন অধিদপ্তরের মহাপরিচালক মোঃ আখতারুজ্জামান খান কবীর। ঢাকা বিভাগের বিভাগীয় কমিশনার মোঃ মোস্তাফিজুর রহমান ও দেশের বিভিন্ন জেলার জেলা প্রশাসকবৃন্দ ভার্চুয়াল প্ল্যাটফর্মে বক্তব্য প্রদান করেন। এ সময়ে যুব ক্রীড়া মন্ত্রণালয়ের ঊর্ধ্বতন কর্মকর্তা ও যুব সংগঠনের প্রতিনিধিবৃন্দ উপস্থিত ছিলেন।

 উল্লেখ্য, দেশের সকল জেলায় একযোগে ভার্চুয়াল পদ্ধতিতে জেলা প্রশাসকের মাধ্যমে নির্বাচিত যুব সংগঠনকে চেক প্রদান হচ্ছে।

#

আরিফ/ফারহানা/রফিকুল/সেলিম/২০২০/১৭০০ ঘণ্টা

তথ্যবিবরণী নম্বর : ৫০৩৯

**বাহরাইন পররাষ্ট্র মন্ত্রণালয়ের আন্ডারসেক্রেটারির সাথে বাংলাদেশর রাষ্ট্রদূতের বৈঠক**

বাহরাইন, ২৪ ডিসেম্বর :

 বাহরাইন পররাষ্ট্র মন্ত্রণালয়ের আন্ডার সেক্রেটারি (কন্সুলার অ্যাফেয়ার্স বিভাগের প্রধান) শেখ রানা বিনতে ঈসা আল খালিফার সাথে গতকাল বাহরাইনে বাংলাদেশের রাষ্ট্রদূত ড: মুহাম্মদ নজরুল ইসলামের এক বৈঠক অনুষ্ঠিত হয় ।

 করোনা মহামারির বিস্তার নিয়ন্ত্রণে বিভিন্ন সময়োপযোগী ও সফল সিদ্ধান্ত গ্রহণ এবং এই সময় সাধারণ ক্ষমা ঘোষণা করায় রাষ্ট্রদূত বাহরাইন সরকারকে ধন্যবাদ জানান। করোনা পূর্ববর্তী সময়ে দেশে গিয়ে ভিসার মেয়াদ উত্তীর্ণ হওয়া প্রবাসীদের বাহরাইনে ফিরিয়ে আনার বিষয়ে সরকারের সিদ্ধান্ত জানতে চাইলে শেখ রানা একটি তালিকা প্রদানের অনুরোধ জানান এবং এই বিষয়টি নিয়ে যথাযথ কর্তৃপক্ষের সাথে যোগাযোগের মাধ্যমে ফলপ্রসূ সিদ্ধান্তের আশ্বাস প্রদান করেন। রাষ্ট্রদূত বাহরাইন সুন্নি ওয়াকফ এর অধীনস্থ বাংলাদেশি মুয়াজ্জিনদের ভিসা নবায়নের বিষয়টি পুনর্বিবেচনার জন্য অনুরোধ জানান।

 ডঃ নজরুল বাংলাদেশ থেকে দক্ষ ও প্রশিক্ষণপ্রাপ্ত কর্মী নতুন ভিসায় নিয়োগের অনুরোধ করলে শেখ রানা বাহরাইনের শ্রম বাজারে বাংলাদেশি কর্মীদের চাহিদা ও সুনাম এর কথা উল্লেখ করেন এবং বিষয়টি বিবেচনার আশ্বাস দেন। দক্ষতার গুণগতমান মূল্যায়নে দু'দেশের যৌথ একটি মেকানিজম প্রতিষ্ঠার ব্যাপারেও তাঁরা আশাবাদ ব্যক্ত করেন। এছাড়া রাষ্ট্রদূত বাহরাইনে কর্মরত বাংলাদেশি শ্রমিকদের দক্ষতা বাড়াতে প্রশিক্ষণের ব্যাপারে তার কর্ম পরিকল্পনা তুলে ধরেন এবং সহযোগিতা কামনা করেন।

 দু'দেশের মধ্যকার অর্থনৈতিক বাণিজ্যিক সাংস্কৃতিক ও ক্রীড়া ক্ষেত্রে দ্বিপাক্ষিক সম্পর্ক উন্নয়নে রাষ্ট্রদূত দশ বছর মেয়াদী কৌশলপত্রের বিষয়ে অবহিত করলে শেখ রানা তাতে আগ্রহ প্রকাশ করেন। এ প্রসঙ্গে রাষ্ট্রদূত দু'দেশের নাগরিকদের মধ্যে অধিকতর যোগাযোগ বৃদ্ধির লক্ষ্যে কূটনৈতিক পর্যায়ে ভিসা অব্যাহতি সংক্রান্ত চুক্তি স্বাক্ষরের বিষয়ে প্রস্তাব করেন।

 বাহরাইনে বাংলাদেশ দূতাবাসকে নিজস্ব জমি বরাদ্দ দেওয়ার বিষয়টি বাহরাইন সরকার গুরুত্বের সাথে বিবেচনা করছে বলে শেখ রানা রাষ্ট্রদূতকে অবহিত করেন। রাষ্ট্রদূত এ সময় বাংলাদেশে বাহরাইনের দূতাবাস স্থাপনের আহ্বান জানান।

 এছাড়াও ডঃ নজরুল আন্তর্জাতিক বিচার আদালতে মিয়ানমারের বিপক্ষে সমর্থন ও ওআইসির ফান্ডে অর্থায়নের বিষয়টি উল্লেখ করলে আন্ডারসেক্রেটারি শেখ রানা রোহিঙ্গা জনগোষ্ঠীর বিষয়ে বাহরাইন সরকারের পূর্ণ সমর্থনের কথা জানান।

#

খাদীজা/অনসূয়া/কামাল/খোরশেদ/২০২০/১৩৪৫ ঘণ্টা

তথ্যবিবরণী নম্বর : ৫০৩৮

**এম এ হাসেম এর মৃত্যুতে শিল্পমন্ত্রী'র শোক**

**ঢাকা, ৯** পৌষ **(২৪** ডিসেম্বর**) :**

 বিশিষ্ট শিল্পপতি, ব্যবসায়ী ও পারটেক্স গ্রুপের প্রতিষ্ঠাতা চেয়ারম্যান এম এ হাসেমের মৃত্যুতে গভীর শোক ও দুঃখ প্রকাশ করেছেন শিল্পমন্ত্রী নূরুল মজিদ মাহমুদ হুমায়ুন।

 আজ এক শোকবার্তায় শিল্পমন্ত্রী মরহুমের রুহের আত্মার মাগফেরাত করেন এবং শোকসন্তপ্ত পরিবারের প্রতি গভীর সমবেদনা জানান।

*#*

*জাহাঙ্গীর/অনসূয়া/কামাল/জসীম/শামীম/২০২০/১৩১১ ঘণ্টা*

তথ্যবিবরণী নম্বর : ৫০৩৭

‘বঙ্গবন্ধু শেখ মুজিব কুইজ’

**গতকালের বিজয়ীদের তালিকা**

ঢাকা, ৯ পৌষ (২৪ ডিসেম্বর) :

 জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির উদ্যোগে মুজিববর্ষ উপলক্ষ্যে আয়োজিত অনলাইনভিত্তিক ‘বঙ্গবন্ধু শেখ মুজিব কুইজ’ প্রতিযোগিতার গতকালের কুইজে স্মার্টফোন বিজয়ী পাঁচ জন হলেন : মো. ইফতেখার আলম, নাজমুল লিটন, মো. আশরাফুল মণ্ডল, শারমিন আক্তার ও মাহজাবিন চন্দ্রা।

 গতকালের কুইজে ৮৬ হাজার ৬৭২ জন প্রতিযোগী অংশগ্রহণ করেন।

 স্মার্টফোন বিজয়ী পাঁচজনসহ ১০০ জিবি মোবাইল ডাটা বিজয়ী ১০০ জনের ছবিযুক্ত নামের তালিকা জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির ওয়েবসাইট [https://mujib100.gov.bd](https://mujib100.gov.bd/) অথবা [https://quiz.priyo.com](https://quiz.priyo.com/) থেকে জানা যাবে।

#

মোহসিন/অনসূয়া/কামাল/খোরশেদ/২০২০/১৩৪৫ ঘণ্টা

তথ্যবিবরণী নম্বর : ৫০৩৬

**প্রধানমন্ত্রীর মুখ্য সচিবকে ২ বছরের জন্য চুক্তিভিত্তিক নিয়োগ**

**ঢাকা, ৯** পৌষ **(২৪** ডিসেম্বর**) :**

 ড. আহমদ কায়কাউসকে ২ বছরের জন্য প্রধানমন্ত্রীর মুখ্য সচিব পদে চুক্তিভিত্তিক নিয়োগ প্রদান করা হয়েছে।

 জনপ্রশাসন মন্ত্রণালয় গতকাল (২৩ ডিসেম্বর) এ সংক্রান্ত এক প্রজ্ঞাপন জারি করে।

 প্রজ্ঞাপনে বলা হয়, প্রধানমন্ত্রীর মুখ্য সচিব ড. আহমদ কায়কাউস এর অবসরোত্তর ছুটি স্থগিতের শর্তে আগামী ১ জানুয়ারি ২০২১ অথবা যোগদানের তারিখ থেকে পরবর্তী দুই বছর মেয়াদে একই পদে এই চুক্তিভিত্তিক নিয়োগ প্রদান করা হয়।

*#*

*শিবলী/অনসূয়া/কামাল/জসীম/শামীম/২০২০/১৩৪০ ঘণ্টা*

তথ্যবিবরণী নম্বর : ৫০৩৫

**এম এ হাসেম এর মৃত্যুতে গৃহায়ন ও গণপূর্ত প্রতিমন্ত্রীর শোক**

**ঢাকা, ৯** পৌষ **(২৪** ডিসেম্বর**) :**

 পারটেক্স গ্রুপের চেয়ারম্যান ও বিশিষ্ট ব্যবসায়ী এম এ হাসেম এর মৃত্যুতে গভীর শোক ও দুঃখ প্রকাশ করেছেন গৃহায়ন ও গণপূর্ত প্রতিমন্ত্রী শরীফ আহমেদ।

 আজ এক শোকবার্তায় প্রতিমন্ত্রী মরহুমের বিদেহী আত্মার মাগফেরাত কামনা করেন এবং তাঁর শোকসন্তপ্ত পরিবারের প্রতি গভীর সমবেদনা জানান।

*#*

*রেজাউল/অনসূয়া/কামাল/জসীম/শামীম/২০২০/১০৩৩ ঘণ্টা*

তথ্যবিবরণী নম্বর : ৫০৩৪

**নাট্যব্যক্তিত্ব মান্নান হীরার মৃত্যুতে রেলপথ মন্ত্রীর শোক**

ঢাকা, ৯ পৌষ (২৪ ডিসেম্বর) :

বরেণ্য অভিনেতা, নাট্যকার, বাংলাদেশ পথ নাটক পরিষদের সভাপতি মান্নান হীরার মৃত্যুতে গভীর শোক ও দুঃখ প্রকাশ করেছেন রেলপথ মন্ত্রী মোঃ নূরুল ইসলাম সুজন।

 মন্ত্রী এক শোকবার্তায় মরহুমের বিদেহী আত্মার মাগফেরাত কামনা করেন এবং তাঁর শোকসন্তপ্ত পরিবারের প্রতি গভীর সমবেদনা প্রকাশ করেন।

*#*

*শরিফুল/অনসূয়া/কামাল/জসীম/শামীম/২০২০/১০৫৬ ঘণ্টা*

তথ্যবিবরণী নম্বর : ৫০৩৩

**বড়দিন উপলক্ষ্যে প্রধানমন্ত্রীর বাণী**

ঢাকা, ৯ পৌষ (২৪ ডিসেম্বর):

 প্রধানমন্ত্রী শেখ হাসিনা আগামীকাল ২৫ ডিসেম্বর বড়দিন উপলক্ষ্যে নিম্নোক্ত বাণী প্রদান করেছেন :

 “বড়দিন উপলক্ষ্যে আমি খ্রিষ্টান সম্প্রদায়ের সকল সদস্যকে আন্তরিক শুভেচ্ছা জানাই।

 খ্রিষ্টান ধর্মের প্রবর্তক যীশু খ্রিষ্ট এ দিনে বেথেলহেমে জন্মগ্রহণ করেন। পৃথিবীতে ন্যায় ও শান্তি প্রতিষ্ঠা করার মাধ্যমে শোষণমুক্ত সমাজ ব্যবস্থা প্রবর্তনই ছিল যীশু খ্রিষ্টের অন্যতম ব্রত। বিপন্ন ও অনাহারক্লিষ্ট মানুষের জন্য মহামতি যীশু নিজেকে উৎসর্গ করেন। তাঁর জীবনাচারণ ও দৃঢ় চারিত্রিক গুণাবলীর জন্য মানব ইতিহাসে তিনি অমর হয়ে আছেন।

 ‘ধর্ম যার যার, উৎসব সবার’- এ মন্ত্রে উজ্জীবিত হয়ে আমরা সবাই একসঙ্গে উৎসব পালন করব। আমাদের সংবিধানে সকল ধর্ম ও বর্ণের মানুষের সমান অধিকার সুনিশ্চিত করা হয়েছে। সকলে মিলে যুদ্ধ করে বাংলাদেশ স্বাধীন করেছি। তাই এই দেশ আমাদের সকলের। বাংলাদেশ ধর্ম-বর্ণ নির্বিশেষে সকল মানুষের নিরাপদ আবাসভূমি।

 করোনাভাইরাস সংক্রমণে বর্তমানে বিশ্ব বিপর্যস্ত। বিশ্ব স্বাস্থ্য সংস্থা এই ভাইরাসের প্রাদুর্ভাবকে মহামারি হিসেবে আখ্যায়িত করেছে। এ প্রেক্ষাপটে সামাজিক দুরত্ব বজায় রেখে সবাইকে এবারের বড়দিন পালনের আহ্বান জানাচ্ছি। মহান সৃষ্টিকর্তা আমাদের দেশ ও জাতি তথা বিশ্ববাসীকে এই মহামারি হতে যেন মুক্তি দেন-এ প্রার্থনা করি।

 আসুন, সকলে মিলে মহান মুক্তিযুদ্ধের চেতনাকে ধারণ করে সাম্প্রদায়িক সকল অপশক্তির বিরুদ্ধে ঐক্যবদ্ধ হয়ে জাতির পিতার ক্ষুধা-দারিদ্র্যমুক্ত ও সুখী-সমৃদ্ধ সোনার বাংলাদেশ গড়ে তুলি।

 বড়দিনে আমি খ্রিষ্টান ধর্মাবলম্বীসহ সকল নাগরিকের শান্তি, কল্যাণ ও সমৃদ্ধি কামনা করছি।

জয় বাংলা, জয় বঙ্গবন্ধু

বাংলাদেশ চিরজীবী হোক।”

#

ইমরুল/অনসূয়া/কামাল/জসীম/খোরশেদ/২০২০/১২৩০ ঘণ্টা

তথ্যবিবরণী নম্বর : ৫০৩২

***বড়দিন* উপলক্ষ্যে রাষ্ট্রপতির বাণী**

**ঢাকা, ৯** পৌষ **(২৪** ডিসেম্বর**) :**

 *রাষ্ট্রপতি মোঃ আবদুল হামিদ* আগামীকাল ***২৫ ডিসেম্বর*** *বড়দিন* উপলক্ষ্যে *নিম্নোক্ত বাণী প্রদান করেছেন* :

 *"বড়দিন’* উপলক্ষ্যে *আমি দেশের খ্রিষ্ট ধর্মাবলম্বীসহ বিশ্ববাসীকে জানাই আন্তরিক শুভেচ্ছা ও অভিনন্দন।*

 *খ্রিষ্ট ধর্মাবলম্বীগণ সারাবিশ্বে মহামতি যীশু খ্রিষ্টের শুভ জন্মদিন* উপলক্ষ্যে *‘বড়দিন’ যথাযথ মর্যাদায় ধর্মীয় ভাবগাম্ভির্যের মাধ্যমে উদ্‌যাপন করে থাকেন। তিনি ছিলেন সত্যান্বেষী, মানবজাতির মুক্তির দূত এবং আলোর দিশারি। স্রষ্টা ও সৃষ্টির মধ্যে যোগাযোগ স্থাপনের পাশাপাশি পৃথিবীকে শান্তির আবাসভূমিতে পরিণত করতে তিনি বহু ত্যাগের বিনিময়ে সৃষ্টিকর্তার মহিমা ও খ্রিষ্টধর্মের সুমহান বাণী প্রচার করেন। তিনি পথভ্রষ্ট মানুষকে সত্য ও ন্যায়ের পথে আহ্বান জানান। মানুষের মধ্যে ভালোবাসা, সেবা, ক্ষমা, মমত্ববোধ, সহানুভূতি ও ন্যায় প্রতিষ্ঠাসহ শান্তিপূর্ণ অবস্থানের শিক্ষা দেন। জাগতিক সুখের পরিবর্তে যীশু খ্রিষ্ট ত্যাগ, সংযম ও দানের মাধ্যমে পরমার্থিক সুখ অর্জনের ওপর গুরুত্ব দিয়েছেন। জাতিতে জাতিতে সম্প্রীতি ও ঐক্য স্থাপনসহ অশান্ত বিশ্বে শান্তি প্রতিষ্ঠায় যীশু খ্রিষ্টের শিক্ষা ও আদর্শ খুবই প্রাসঙ্গিক বলে আমি মনে করি।*

 *বাংলাদেশ বিশ্বে সাম্প্রদায়িক সম্প্রীতির এক উজ্জ্বল দৃষ্টান্ত। এখানে সবধর্মের মানুষ নিজ নিজ ধর্ম ও আচার ও অনুষ্ঠানাদি স্বাধীনভাবে পালন করে আসছে। বিদ্যমান সম্প্রীতির এই সুমহান ঐতিহ্যকে আরো সুদৃঢ় করতে ধর্ম-বর্ণ নির্বিশেষে সকলকে নিজ নিজ অবস্থান থেকে অবদান রাখতে হবে। জাতির পিতা একটি অসাম্প্রদায়িক বাংলাদেশ গড়ার স্বপ্ন দেখেছিলেন। আমি একটি সুখী-সমৃদ্ধ ও অসাম্প্রদায়িক বাংলাদেশ গঠনে সকলকে ঐক্যবদ্ধভাবে কাজ করার আহ্বান জানাই।*

 *বৈশ্বিক মহামারি করোনাভাইরাস মানবসভ্যতাকে ইতিহাসের এক চরম বিপর্যয়ের দ্বারপ্রান্তে দাঁড় করিয়েছে। বাংলাদেশও এর বাইরে নয়। এ অনাকাঙ্ক্ষিত পরিস্থিতি মোকাবিলা করতে মাননীয় প্রধানমন্ত্রী শেখ হাসিনার ৩১-দফা নির্দেশনা* এবং সময়োচিত সিদ্ধান্ত এবং অক্লান্ত পরিশ্রমের ফলে বাংলাদেশ করোনা পরিস্থিতি সাফল্যের সাথে মোকাবিলা করে যাচ্ছে। করোনাযুদ্ধে জয়ী হতে আমি দেশবাসীকে স্বাস্থ্যবিধি মেনে চলার আহ্বান জানাই।

 *শুভ ‘বড়দিন’ খ্রিষ্টান ধর্মাবলম্বীসহ সকলের জন্য বয়ে আনুক অশেষ আনন্দ ও কল্যাণ, সবার জীবন ভরে উঠুক সুখ ও সমৃদ্ধিতে - এ কামনা করি।*

 *জয় বাংলা।*

 *খোদা হাফেজ, বাংলাদেশ চিরজীবী হোক।"*

*#*

*হাসান/অনসূয়া/কামাল/জসীম/শামীম/২০২০/১২৩২ ঘণ্টা*

তথ্যবিবরণী নম্বর : ৫০৩১

**ন্যাশনাল সাইবার সিকিউরিটি ইনডেক্সে বাংলাদেশের অবস্থানের উন্নতি**

**ঢাকা, ৯** পৌষ **(২৪** ডিসেম্বর**) :**

 যুক্তরাজ্যভিত্তিক প্রতিষ্ঠান ন্যাশনাল সাইবার সিকিউরিটি ইনডেক্সের (এনসিএসআই) তৈরি করা বৈশ্বিক সাইবার নিরাপত্তা সূচকে বাংলাদেশ ৭৩ থেকে ৬৫তম স্থানে উঠে এসেছে। তালিকায় স্থান পাওয়া দেশগুলোর মৌলিক সাইবার হামলা প্রতিরোধে প্রস্তুতি এবং সাইবার অপরাধ ও বড় ধরনের সংকট ব্যবস্থাপনায় তৎপরতা মূল্যায়ন করে সূচকটি তৈরি করেছে এনসিএসআই।

 পাঁচ ধাপে তৈরি করা সূচকগুলো হলো: জাতীয় পর্যায়ের সাইবার হুমকি সনাক্তকরণ, জাতীয় সাইবার নিরাপত্তা ব্যবস্থা এবং সক্ষমতা সনাক্তকরণ, গুরুত্বপূর্ণ এবং পরিমাপযোগ্য বিষয়াদির নির্বাচন, সাইবার নিরাপত্তা সূচকসমূহের উন্নয়ন এবং সাইবার সিকিউরিটি সূচকগুলিকে তাদের বিষয় অনুযায়ী বিন্যাস করা।

 এনসিএসআইয়ের ওয়েবসাইটে প্রকাশিত সূচক অনুযায়ী, ৯৬ দশমিক ১০ স্কোর পেয়ে প্রথম অবস্থানে রয়েছে গ্রিস। যথাক্রমে ৯২ দশমিক ২১ ও ৯০ দশমিক ৯১ স্কোর পেয়ে দ্বিতীয় ও তৃতীয় স্থানে রয়েছে চেক রিপাবলিক ও এস্তোনিয়া।

 সূচকে ৪৪ দশমিক ১৬ পাওয়া বাংলাদেশ দক্ষিণ এশিয়ায় ভারত ছাড়া সবগুলো দেশ থেকে এগিয়ে রয়েছে। এই অঞ্চলের মধ্যে পাকিস্থান ৪২ দশমিক ৮৬ স্কোর পেয়ে ৬৬তম এবং চীন ৩৫ দশমিক ০৬ স্কোর পেয়ে ৮০তম স্থান অর্জন করেছে। নেপাল, শ্রীলংকা ও ভুটান যথাক্রমে ২৮ দশমিক ৫৭, ২৭ দশমিক ২৭ ও ১৮ দশমিক ১৮ স্কোর পেয়ে ৯৩, ৯৮ ও ১১৫তম স্থান অর্জন করেছে।

*#*

*শহিদুল/অনসূয়া/কামাল/জসীম/শামীম/২০২০/১০৩৩ ঘণ্টা*